|  |
| --- |
|  ethnosimo-aade-gr |

 Αθήνα, 14 Σεπτεμβρίου 2023

**ΔΕΛΤΙΟ ΤΥΠΟΥ**

**ΑΑΔΕ: Ειδικά γραφεία υποστήριξης στις ΔΟΥ της Θεσσαλίας για την ένταξη των πληγέντων στην Αρωγή**

Στην δημιουργία ειδικών γραφείων, τα οποία θα βοηθούν τους πληγέντες από τις πλημμύρες στην Θεσσαλία να υποβάλουν αίτηση, ώστε να ενταχθούν στις ενισχύσεις της πλατφόρμας Αρωγή, προχώρησε η Ανεξάρτητη Αρχή Δημοσίων Εσόδων.

Στα γραφεία αυτά, τα οποία βρίσκονται μέσα στις ΔΟΥ των πληγεισών περιοχών, μπορούν να απευθύνονται όσοι δικαιούνται τις ενισχύσεις από την ψηφιακή πλατφόρμα και δεν έχουν πρόσβαση στο διαδίκτυο.

Απαραίτητη προϋπόθεση είναι να έχουν μαζί τους τους κωδικούς Taxisnet. Σε περίπτωση απώλειας των κωδικών αυτών, οι πληγέντες θα μπορούν να πάρουν κλειδάριθμο και να αποκτήσουν επί τόπου νέους κωδικούς.

Τα γραφεία λειτουργούν καθημερινά από αύριο, Παρασκευή, 15 Σεπτεμβρίου 2023, στις ΔΟΥ Καρδίτσας, Λάρισας, Τρικάλων και Βόλου, από τις 8:00 έως τις 15:30.